
A Job Crafting Skála adaptálása magyar nyelvre


A kutatásban a Job Crafting Skála magyar nyelvre történő adaptálása és a job crafting
konstruktumának magyar kontextusban végzett tanulmányozása került célkitűzésre. A job
crafting jóllétre gyakorolt befolyása optimálisan hat a munkahelyi elköteleződésre, az észlelt
autonómiára, a munkahely elhagyási szándékra és kimaradásra, és javítja az oktatás minőségét,
valamint a teljesítményt. A jelenség munkahelyi elégedettséggel való együttjárása által javul a
szervezetek hatékonysága és eredményessége, valamint csökken a munkavállalók kiégésének
bekövetkezési valószínűsége. A job crafting által megtapasztalt értelmes munka pedig mérsékli
a munkahely elhagyási szándékot és a depresszív tüneteket, valamint növeli a munkahelyi
elköteleződést és a rezilienciára való képességet. Az adatfelvételben 645 dolgozó személy vett
részt, akik életkora 18 és 65 év között mozgott. A mintát többségében szellemi munkát végző
felsőfokú végzettséggel rendelkező egyének alkották. A vizsgálat során a Job Crafting Skála
faktorstruktúrája feltáró faktorelemzés által reprodukálásra került két kovariancia és egy
másodrendű (second order) faktor beépítésével. A validált kérdőív megbízhatónak bizonyult.
A validitásvizsgálat a WHO Jóllét Kérdőív rövidített magyar változatával, a Munkával Való
Elégedettség Kérdőívvel és a Munka Értelmessége Kérdőívvel történt. Az érvényességi
vizsgálat során a job crafting jólléttel, munkával való elégedettséggel és munka értelmességével
való együttjárása kimutatásra került, a kérdőív magyar kontextusban megfelelő érvényességgel
és megfelelő reliabilitással alkalmazható. A kutatás megerősíti, hogy a job crafting hatékony
eszközként szolgálhat a szervezetek hatékonyságának növelésében azáltal, hogy a jólléten,
munkával való elégedettségen és a munka értelmességén keresztül számos pozitív
következményt hordoz magával. Fontos azonban kiemelni, hogy a kutatásban használt online
kérdőívcsomag hátrányt jelentett az alacsonyabban iskolázott és fizikai munkát végző egyének
elérésében, így a jövőben érdemes lenne hangsúlyt fektetni olyan papíralapú vizsgálatokra,
melyek ezt a populációt célozzák meg.



